Dr MJ du Plessis Gereformeerde Kerk Bellville Datum: 1 Mei 2005 (aand)
Sing vooraf: Psalm 4:1; Psalm 8:2; Psalm 15:5; Psalm 16:2; Psalm 21:3
Skriflesing: Galasiërs 5
Teks: Galasiërs 5:16; Kategismus Sondag 44 (Tiende Gebod)
Wandel deur die Gees, dan sal julle nooit die begeerlikheid van die vlees volbring nie.
Dit gaan hier oor die woord begeer. En oor die sondes wat almal gekoppel word aan hierdie woord. Hierdie woord is sekerlik positief in sy wese: mens begeer om God te ken en ons begeer 'n ware geloof, en ons begeer die ewige lewe.
Maar die duiwel het hierdie eienskap, naamlik begeerte, by die mens ontwikkel sodat dit heelwat sterker klem plaas op die negatiewe kant van die lewe as op die positiewe.
Begeerte self het in baie gevalle sonde geword. Daarom staan dit in ons teksvers geskryf dat die vleeslike begeertes lynreg staan teen die lewe in die Heilige Gees.
Die redenasie wat die Heilige Gees in hierdie brief deur die apostel Paulus volg, is eintlik baie logies en maklik verstaanbaar, want jy kan geen enkele gebod oortree sonder om eers te begeer om dit te doen nie.
Jy moet eers die begeerte ervaar om die dag van die Here nie te heilig nie, voordat jy tot die daad van Sabbatsontheiliging sal oorgaan.
Net so moet jy eers in opstand kom teen gesag, voordat jy openlik daarteen sal rebelleer.
Elke gebod pas in hierdie skema: begeer eers jou naaste se vrou, voordat egbreuk kan plaasvind.
Dit is 'n negatiewe begeerte wat die daad van sonde begelei.
Die twee pole is duidelik presies soos wat die Bybel hulle hier beskryf:
Aan die een kant is daar die dinge wat reg is, en wat gedryf en ook gedra word deur die werk van die Heilige Gees.
Aan die ander kant is daar die dinge wat verkeerd is (sonde) - wat ook bekend staan as vleeslike dinge - wat gedryf word deur ons begeertes.
Kyk na die gedeelte wat ons gelees het van vers 19 af.
Daar kry ons nou 'n baie lang lys van sondes - almal van hulle word beheers deur liggaamlike begeertes.
Die lysie van vers 19 is almal begeertes wat met hartstog verband hou. Om dit sterk te stel: welluste.
Hierdie groepie het almal te doen met 'n liggaamlike liefde wat deur verkeerde begeertes gedryf word.
Vers 20 noem twee dinge wat getuig van 'n verkeerde begeerte in jou aanbidding, naamlik:
Daarna volg 'n lang lys van sondes wat gedryf word deur 'n begeerte teen ander mense:
Maar die einde van die lysie meld ook nog dronkenskap en brassery.
Brassery is om te veel te eet.
Daar is dus ook verkeerde begeertes wat ons kan hê teen ons eie liggame.
Die lus om goeie gawes te misbruik.
Daar word nie algemeen aanvaar onder ons dat hierdie lang lys van sondes almal met die sonde van begeerte verband hou nie.
Maar dit is immers hoe die Bybel self hierdie gedeelte begin.
Dit is die Bybel self wat die genoemde sondes koppel aan die Tiende Gebod.
Tot dusver is die hele saak baie maklik en verstaanbaar. Ons moet ons deur die Heilige Gees laat lei, en dan sal Hy ons leer om nie verkeerde dinge te begeer nie, maar wel dinge wat reg en goed is.
Daar is egter dinge wat begeer moet word.
Kyk na die kontras. Die laaste deel van vers 21:
. . . soos ek al vroeër gesê het, dat die wat sulke dinge doen, die koninkryk van God nie sal beërwe nie.
Die Here stel die saak baie sterk, omdat Hy ons enersyds daarmee wil beweeg tot bekering van verkeerde begeertes wat by ons mag leef, en ook omdat Hy ons andersyds hiermee wil afskrik om dit nie te hê nie.
Lees hierby Galasiërs 6:7, 8.
Moenie dwaal nie; God laat Hom nie bespot nie; want net wat die mens saai, dit sal hy ook maai. Hy wat in sy vlees saai, sal uit die vlees verderf maai; maar hy wat in die Gees saai, sal uit die Gees die ewige lewe maai. (Galasiërs 6:7-8 AFR53)
Ons moenie verwag dat mens ooit in hierdie lewe volmaak bekeer sal wees, en sondeloos sal kan lewe nie, want selfs nie eers die heiligste mense kan so 'n vlak bereik nie. Die saak gaan in sy diepste daaroor dat ons darem die begeerte moet beleef dat ons volgens die Here se gebooie wil lewe.
Kom ons lees vir hierdie stelling 1 Johannes 1:8 waar die volgende geskryf staan:
As ons sê dat ons geen sonde het nie, mislei ons onsself en die waarheid is nie in ons nie. (1 Johannes 1:8 AFR53)
Dink aan die hele gedeelte in Romeine 7 wat daaroor gaan dat Paulus sê dat hy tog lus het om die wet van die Here te doen, en dit is hoe hy die stryd tussen sy eie begeertes en dié van die Heilige Gees in hom agtergekom het.
In dieselfde gedeelte vertel Paulus ook waarom die Here nie die Tien Gebooie wegvat nie.
Dit moet bly:
om ons te leer hoe sondig ons eie aard is,
maar terselfdertyd leer dit ons ook om ons verlossing in Christus te soek.
Onthou net, Jesus Christus het ons met sy dood uit die hel uitgeruk, en dus ook uit die mag van die verkeerde begeertes. Daarna het Hy nog die Heilige Gees ook teruggestuur om ons te regeer en met Goddelike wysheid voor te sê, sodat ons werklik nie net teen die verkeerde begeertes in ons kan stry nie, maar hulle ook kan oorwin.
Kom ons kyk na Kategismus Sondag 44 vir 'n opsomming van hierdie preek.
Datum: 1 Mei 2005 (aand)